
                   1. Dosarul nuclear iranian
                   Preşedintele Iranului, Mahmoud Ahmadinejad a declarat că ţara lui are acum peste 3.000 de instalaţii de îmbogăţire a uraniului, acesta fiind doar un obiectiv intermediar, care a fost propus pentru programul nuclear. El a afirmat că Iranul îşi va continua activităţile din sectorul nuclear în pofida rezoluţiilor adoptate de Organizaţia Naţiunilor Unite, care cer oprirea programului nuclear. 
                   Ţările occidentale au acuzat, deseori, Iranul că ar încerca să construiască arme nucleare, o afirmaţie negată vehement de autorităţile de la Teheran. Cu toate acestea, agenţiile iraniene de ştiri îl citează pe preşedintele M. Ahmadinejad care a declarat că în fiecare săptămână o nouă centrifugă de îmbogăţire a uraniului este instalată. Instalaţiile centrifuge sunt folosite pentru îmbogăţirea uraniului până la nivelul în care acesta poate fi folosit drept combustibil în centralele electrice dar şi la fabricarea armelor nucleare. Preşedintele Iranului a mai adăugat că puterile lumii se aşteptau ca ţara sa să dea înapoi după fiecare rezoluţie adoptată de Consiliul de Securitate, potrivnică programului său nuclear, însă că, de fapt, după fiecare rezoluţie, poporul iranian a prezentat o nouă realizare în domeniul nuclear. Până în prezent, afirmaţiile preşedintelui iranian nu au fost confirmate din surse independente.

                   Regimul de la Teheran a formulat, totodată, un avertisment privind consecinţele unui eventual atac american împotriva Iranului, insistând asupra faptului că SUA nu pot nici măcar prevedea amploarea ripostei iraniene la adresa forţelor americane staţionate în regiune. "SUA se vor confrunta cu trei probleme, dacă vor ataca Iranul", a declarat generalul Rahim Yahia Safavi, consilierul militar special al ayatollahului Ali Khamenei. "În primul rând, nu cunosc amploarea represaliilor noastre şi nu apreciază nici vulnerabilitatea celor 200.000 de militari ai lor din regiune, iar noi le-am identificat cu precizie toate bazele", a spus acesta. Administraţia americană nu a exclus niciodată o intervenție militară împotriva Iranului, în cazul în care regimul de la Teheran refuză în continuare să îşi suspende programul nuclear. Preşedintele american, George W. Bush, a cerut recent Iranului, care dispune de un arsenal de rachete cu rază scurtă şi medie de acţiune, care pot atinge ţinte aflate în Israel, să renunţe la sprijinul acordat grupărilor extremiste şiite din Irak.
                   Pe de altă parte, Rusia a cerut Iranului să clarifice incertitudinile privind controversatul său program nuclear înainte de orice livrare de combustibil pentru centrala pe care Rusia o construieşte în Iran. Oficialii ruşi anunţaseră la începutul lunii august a.c., după negocieri cu o delegaţie iraniană la nivel înalt, că finalizarea centralei nucleare de la Bushehr, din sudul Iranului, va fi amânată cu cel puţin un an, pentru toamna anului 2008. Potrivit unui diplomat occidental, „pentru ruşi este vorba de ceva mai mult decât de bani. Ei nu vor să apară drept ţara care a ajutat Iranul să obţină arme nucleare”. 

                   Iranul a acceptat angajarea unui dialog cu Agenţia Internaţională pentru Energie Atomică, care vrea să afle dacă programul nuclear iranian este paşnic, aşa cum afirmă regimul de la Teheran, sau are aspecte militare, cum consideră o serie de lideri occidentali. 

                   Rusia a început în anul 1995 construirea centralei de Bushehr, dar finalizarea lucrărilor şi livrarea combustibilului nuclear se tot amână. SUA se tem că această centrală ar putea fi folosită în scopuri militare şi cer amânarea intrării ei în funcţiune. Rusia s-a asociat deja cu o serie de state europene, SUA şi China, în cadrul Consiliului de Securitate al ONU, pentru a decide sancţiuni limitate împotriva Iranului, care refuză să-şi suspende activităţile de îmbogăţire a uraniului.

                   2. Situaţia din Orientul Mijlociu

                   Şapte rachete au lovit oraşelul Shderot din sudul Israelului, a doua zi după începerea noului an de învăţământ. Potrivit mass-media, una dintre rachete a lovit o şcoală şi numai printr-un miracol nu au fost victime. Primarul localităţii a decis închiderea şcolilor şi a decretat greva generală. Populaţia a părăsit oraşul şi s-a îndreptat spre reşedinţa primului-ministru Ehud Olmert din Ierusalim, somându-l să acţioneze.
                   Shderot-ul şi numeroasele alte aşezări de la graniţa cu Gaza se află de ani buni în tirul rachetelor şi atentatelor extremiştilor palestinieni. Retragerea forţelor armate şi lichidarea tuturor coloniilor evreieşti din Gaza în urmă cu câţiva ani nu a oprit zelul terorist al extremiştilor palestinieni. Situaţia s-a înrăutăţit după ocuparea Gazei de forţele Hamas. Acţiunile de pedepsire întreprinse, din când în când, de aviaţia şi unităţile de comando israeliene nu dau rezultate. 
                   Analiştii politici şi militari, mai convinşi ca niciodată că responsabilii militari israelieni pregătesc o acţiune amplă în interiorul Gazei, speculează pe tema măsurilor represive care vor urma. Dacă blindatele, aviaţia şi infanteria vor ataca nu va mai fi vorba de o simplă acţiune de pedepsire. Însuşi regimul Hamas din Gaza devine un obiect de lichidat. Potrivit analiştilor, această grupare Hamas, condusă de Meshaal şi Ismail Haniyeh, susţinută cu bani şi arme de Iran, stă ca un os nu numai în gâtul israelienilor, ci şi al Autorităţii Palestiniene a lui Mahmud Abbas. 

                   Înaltul reprezentant al UE pentru politică externă, Javier Solana, a declarat că nu vede nici un motiv pentru izbucnirea unui conflict militar între Israel şi Siria. El a afirmat că Israelul a luat o serie de măsuri pentru a oferi asigurări Siriei şi a subliniat faptul că decizia israeliană de a trasfera un amplu exerciţiu militar din platoul Golan în deşertul Negev este un semn că Israelul nu doreşte ca Siria să interpreteze eronat acţiunile sale. 

                   Principalul obiectiv al lui J. Solana constă, în prezent, în pregătirea summit-ului privind Orientul Mijlociu, programat să se desfăşoare în noiembrie a.c. la Washington. El a oferit un răspuns prudent la întrebarea privind o eventuală invitaţie adresată Siriei pentru întâlnirea de la Washington, afirmând numai că la reuniune trebuie să ia parte cât mai multe ţări arabe, dar acestea trebuie să fie state care vor contribui la găsirea unei soluţii. 

*
                   Israelul întreţine o stare de ambiguitate, după survolarea teritoriului sirian, astfel încât tăcerea oficialităţilor israeliene poate alimenta orice speculaţie pe această temă, apreciază analiştii politici. Mass-media israeliene au menţionat că forţele armate ale Israelului au efectuat un zbor de recunoaştere deasupra Siriei, însă autorităţile din Israel au refuzat orice comentariu privind acest survol. Unii analişti politici opinează că a fost vorba despre o expresie a ''voinţei de intimidare'', în timp ce alţii evocau raţiuni pur militare, subliniind dorinţa Israelului de a ''evita o escaladă''. 

                   Preşedintele Comisiei pentru afaceri externe şi apărare din cadrul Knesset-ului, Tzahi Hanegbi a declarat că Israelul nu intenţionează să sporească tensiunile, în regiune. 

                   O serie de responsabili militari au exclus riscul unei escalade armate, avertizând însă faţă de o posibilă reacţie a Siriei de încurajare a atacurilor teroriste asupra unor obiective israeliene în străinătate. „Un asemenea survol, dacă a fost într-adevăr efectuat de către forţele miltiare aeriene, în contextul unei totale lipse de vizibilitate, ridică semne de întrebare şi pare o provocare menită să demonstreze Siriei că statul evreu nu a pierdut din forţa sa de descurajare, după nerealizările din timpul războiului de 34 de zile cu Hezbollah, desfăşurat anul trecut în sudul Libanului”, a apreciat Reuven Pedatzur, expert în probleme militare. În opinia sa, tăcerea autorităţilor nu face decât să sporească tensiunea şi include riscul unei escalade militare, pe care niciuna din părţi nu o doreşte. 

                   În schimb, analistul în probleme militare, Mark Heller, de la centrul de studii strategice Yaffe al Universităţii din Tel Aviv, susţine că, în condiţiile efectuării respectivului raid, ''nu poate fi vorba decât despre o operaţiune de rutină de supraveghere, destinată probabil testării apărării antiaeriene siriene''. ''Israelul are toate motivele să se preocupe de întărirea capacităţii militare a Siriei - ceea ce nu înseamnă însă că doreşte să o şi atace'', a conchis Mark Heller. 

                   Pentru generalul în rezervă Uzi Dayan, fost preşedinte al Consiliului Securităţii Naţionale, este suficient să se ştie că ''Israelul operează în numeroase zone din Orientul Mijlociu''. ''A spune mai multe ar genera speculaţii şi ar fi chiar un lucru periculos'', a subliniat generalul, opinând că tăcerea Israelului urmăreşte calmarea situaţiei. 

                   Oficial, Israelul şi Siria sunt în stare de război din anul 1948, însă au semnat un acord privind încetarea focului. În ultimele luni, Israelul şi-a intensificat declaraţiile împotriva Siriei, a efectuat importante manevre în special pe Înălţimile Golan, cucerite de la Siria în 1967, însă şi-a reafirmat voinţa de a nu declanşa un conflict armat israeliano-sirian.

*
                   Preşedintele palestinian Mahmud Abbas şi premierul israelian Ehud Olmert s-au pronunţat pentru o soluţie bazată pe existenţa a două state, în perspectiva rezolvării conflictului israeliano-palestinian. Ehud Olmert şi Mahmud Abbas au anunţat, de asemenea, crearea unei comisii mixte însărcinate cu elaborarea unui acord de principiu privind reglementarea globală a conflictului israeliano-palestinian. La reuniunea israeliano-palestiniană a participat şi Salam Fayyad, numit de Mahmud Abbas la conducerea unui cabinet de urgenţă, format din tehnocraţi.

                   Dialogul israeliano-palestinian are în vedere armonizarea punctelor de vedere ale celor două părţi, înaintea summit-ului privind Orientul Mijlociu, preconizat să se desfăşoare în cursul lunii noiembrie. 

                   Ehud Olmert şi Mahmud Abbas, moderat susţinut de comunitatea internaţională, s-au întâlnit cu regularitate, după preluarea controlului Fâşiei Gaza de către mişcarea islamistă Hamas, la jumătatea lunii iunie, respectiv după destituirea de către liderul palestinian a guvernului de uniune Hamas-Al Fatah (partidul prezidenţial) condus de premierul Ismail Haniyeh (Hamas).
                   3. Situaţia din Irak

                   Reprezentanţi ai diferitelor partide politice irakiene, parlamentari şi miniştri, precum şi ai altor grupări armate implicate în conflictul din Irak au semnat ''Acordul de la Helsinki'', în care se angajează să ''deschidă calea negocierilor privind reconcilierea naţională''. ''Participanţii au convenit o serie de recomandări privind demararea de negocieri, în perspectiva unei reconcilieri naţionale'', menţionează un comunicat al Crisis Management Initiative (CMI), o organizaţie neguvernamentală finlandeză specializată în soluţionarea conflictelor
.

                   Documentul conţine 12 recomandări şi 9 obiective politice. Semnatarii se angajează în special să ''rezolve toate diferendele politice pe cale neviolentă şi democratică'', să ''interzică utilizarea armelor de către toate grupările armate în timpul negocierilor'' şi să ''formeze o comisie politică independentă'' cu misiunea de a ''superviza procesul de dezarmare a grupărilor armate neguvernamentale''.
                   Potrivit concluziilor Government Accountability Office (GAO), organ de anchetă al Congresului american, Irakul a realizat doar trei din cele 18 obiective definite de SUA în domeniile politic şi de securitate. Acest raport va fi trimis Congresului, care urmează să mai primească în luna septembrie evaluarea, mult aşteptată, a situaţiei din Irak făcută de ambasadorul SUA, Ryan Crocker, şi de comandantul forţelor americane din Irak, generalul David Petraeus. „În condiţiile în care planul de securitate pentru Bagdad avea drept scop reducerea violenţelor religioase, opiniile agenţiilor americane sunt diferite în legătură cu reducerea efectivă a violenţelor”, se menţionează în documentul citat. 

                   Potrivit raportului GAO, liderii irakieni nu au reuşit să realizeze decât unul dintre cele opt obiective politice şi doar două din cele din domeniul securităţii. Alte două nu au fost decât parţial realizate. Raportul adaugă că numărul atacurilor împotriva civililor irakieni nu s-a redus în pofida suplimentării trupelor americane, char dacă forţele americane sunt mai puţin vizate. Potrivit GAO, capacităţile forţelor de securitate irakiene nu s-au ameliorat. 

                   Într-o manieră generală, raportul concluzionează că în Irak legile esenţiale nu au fost votate şi că nivelul violenţelor rămâne ridicat.
*
                   Un recent sondaj de opinie realizat de BBC şi postul american de televiziune, ABC, în Irak, evidenţiază faptul că populaţia ţării continuă să aibă mari nemulţumiri legate de calitatea vieţii. Sondajul indică şi faptul că sporirea nivelului trupelor americane, acum şase luni, nu a dus la o sporire semnificativă a încrederii populaţiei în ceea ce priveşte stabilitatea ţării. 

                   Sondajul a fost dat publicităţii înaintea prezentării raportului generalului american David Petraeus, care v-a transmite Congresului american concluziile sale privind efectul trimiterii de noi trupe în Irak. În ciuda faptului că raportul generalului Petraeus v-a evidenţia o îmbunătăţire a climatului de securitate în Irak, sondajul realizat de cele două instituţii mass-media portretizează o ţară în care neliniştea şi nemulţumirea sunt în creştere. 
                   Circa 96% din populaţie consideră că aprovizionarea cu electricitate funcţionează foarte rău; 92% dintre cei intervievaţi se plâng de lipsa uleiului alimentar sau a combustibililor auto; 80% dintre irakieni apreciază că lucrurile stau foarte rău la capitolul locuri de muncă; peste 75% nu au suficientă apă potabilă, iar 56% cred că securitatea ţării nu este stabilizată. Întrebaţi dacă sporirea numărului trupelor, în ultimele şase luni, a dus la o îmbunătăţire a climatului de securitate la nivelul întregului Irak, 61% din cei intervievaţi au răspuns "nu". În ceea ce priveşte zonele vizate direct de operaţiunea americană, procentul pesimiştilor este şi mai mare, de circa 70%. Un procent de 57% dintre irakieni apreciază că atacurile contra forţei de coaliţie sunt justificate, însă procentul în rândul minorităţii sunite atinge 93%. De asemenea, 56% dintre irakieni consideră că guvernul ţării îşi îndeplineşte prost sau foarte prost sarcinile.
                   Cel puţin 12.000 de persoane, în marea lor majoritate civili, şi-au pierdut viaţa de la începutul anului 2007, în violenţele produse în diferite regiuni din Irak, potrivit unui bilanţ stabilit de EFE, agenţia spaniolă de presă. Aceasta informează că din datele pe care le deţine în ianuarie au fost ucise în Irak 1.596 persoane, în februarie 1.308, în martie 1.546, în aprilie 1.435, în mai 1.564, în iunie 1.240, în iulie 1.650, iar în august 1.809. 

                   Pe de altă parte, Înaltul Comisariat ONU pentru Refugiaţi în Irak a calculat că aproximativ o sută de persoane mor în medie zilnic, în Irak, iar conform Organizaţiei Mondiale a Sănătăţii, cel puţin 10 persoane rănite în atentate şi atacuri încetează din viaţă în spitale. 

                   De asemenea, potrivit unui raport al Ministerului Sănătăţii de la Bagdad, de la începutul conflictului în Irak, în martie 2003, au murit peste 150.000 de irakieni.   
*
                   Preşedintele francez Nicolas Sarkozy a făcut apel la definirea unui orizont clar privind retragerea trupelor străine din Irak. „Tragedia irakiană nu ne poate lăsa indiferenţi. Franţa a fost, datorită lui Jacques Chirac, este şi va rămâne ostilă acestui război declanşat de coaliţia condusă de SUA în 2003”, a declarat Nicolas Sarkozy.

                   „Nu există o altă soluţie decât cea politică”, a subliniat şeful statului francez. În opinia sa, „această soluţie politică are în vedere o marginalizare a grupărilor extremiste şi un proces sincer de reconciliere naţională, la sfârşitul căruia fiecărui segment al societăţii irakiene să i se asigure un acces echitabil la instituţiile şi la resursele ţării sale. Această soluţie vizează, de asemenea, definirea unui orizont clar privind retragerea trupelor străine”. „Atunci, şi doar atunci, comunitatea internaţională, începând cu ţările din regiune, va putea acţiona în modul cel mai util. Franţa, la rândul său, va fi dispusă să acţioneze”, a adăugat el.

                   În ultimele săptămâni, s-au înmulţit solicitările adresate SUA privind o retragere a trupelor americane din Irak, retragere pe care Casa Albă a   exclus-o până în prezent.

                   Nicolas Sarkozy a mai subliniat și necesitatea prevenirii riscului declanşării unei confruntări între Islam şi Occident şi asigurării unei „cooperări totale între serviciile de securitate pentru a putea face faţă ameninţării teroriste”. „Principala provocare cu care se confruntă la momentul actual Europa şi Occidentul este reprezentată de riscul declanşării unei confruntări cu Islamul, dorită de grupările extremiste precum Al-Qaida, al căror vis este de a instaura, din Indonezia până în Nigeria, un califat care să respingă orice fel de deschidere, orice fel de modernitate, orice fel de idee legată de diversitate. Dacă aceste forţe vor continua să facă orice pentru a-şi atinge obiectivul lor sinistru, fără îndoială că acest secol va fi unul mai violent decât cel precedent, marcat de o înfruntare fără milă între ideologii”, a precizat preşedintele francez. 

                   „Ţările noastre, toate ţările noastre, cuprinzând aici şi pe cele din lumea musulmană, se află astăzi în faţa pericolului unor atentate teroriste precum cele care au şocat New York-ul, în anul 2001, a celor produse în Bali, Madrid, Istanbul, Londra şi Casablanca. Să ne gândim la ce ar putea să se întâmple în viitor dacă teroriştii vor recurge la arme nucleare, biologice sau chimice”, a continuat N. Sarkozy. „Prima noastră sarcină este să asigurăm o cooperare totală între serviciile însărcinate cu asigurarea securităţii din cadrul tuturor ţărilor vizate de ameninţarea teroristă”, a subliniat preşedintele francez. „Prevenirea unei confruntări între lumea islamică şi Occident este asigurată de forţe internaţionale ce au rolul de a tempera şi moderniza ţările musulmane, prin încurajarea unui Islam deschis şi tolerant, care să accepte diversitatea ca pe o formă de îmbogăţire spirituală”, a mai spus acesta.

                   „Evoluţia unor ţări precum Marocul, Algeria, Tunisia, Iordania şi Indonezia sunt dovada că, în ciuda unor mari discrepanţe, există o mişcare în cadrul societăţilor, încurajată de guvernele naţionale”, a afirmat şeful statului francez. „Prevenirea unei confruntări între Islam şi Occident este impulsionată şi mai mult - şi îmi asum în această privinţă responsabilitatea - de propunerea Franţei ca ţările musulmane să aibă acces la energia viitorului: electricitatea de origine nucleară, prin respectarea tratatelor internaţionale în vigoare şi printr-o cooperare deplină cu ţările ce utilizează deja această tehnologie”, a conchis N. Sarkozy, neprecizând însă la ce ţări a făcut referire.

*
                   Conflictele din Irak şi Afganistan ar putea costa bugetul Statelor Unite peste 1.000 de miliarde de dolari, adică dublul sumei deja alocate celor două războaie, potrivit unei estimări a Congresului american dată, recent,  publicităţii. 

                   Armata americană a mobilizat circa 160.000 de militari în Irak şi 25.000 în Afganistan iar administraţia americană a cheltuit deja aproximativ 500 de miliarde de dolari pentru operaţiunile militare din cele două ţări. 

                   Biroul pentru buget din cadrul Congresului, instituţie independentă din punct de vedere politic, a efectuat o estimare financiară a celor două conflicte până în anul 2017 pornind de la două scenarii. 

                   Potrivit primului scenariu, numărul trupelor americane din Irak şi Afganistan se va reduce la 30.000 până în anul 2010, apoi va rămâne stabil până în anul 2017. În funcţie de ritmul acestor reduceri de efectiv, costul ar putea fi între 481 de miliarde şi 603 miliarde pentru perioada 2008-2017. 

                   Potrivit celui de-al doilea scenariu, numărul trupelor se va reduce la 75.000 de militari până în anul 2013, apoi va rămâne stabil până în anul 2017. Costul suplimentar se va ridica astfel între 924 şi 1.010 miliarde de dolari pentru perioada 2008-2017. 

                   În ambele cazuri, fondurile cheltuite includ costul menţinerii trupelor americane în Irak şi Afganistan, ajutorul financiar şi medical acordat militarilor răniţi şi familiilor acestora, instruirea şi echiparea forţelor de securitate irakiene şi afgane şi ajutorul financiar alocat guvernelor celor două ţări. 

                   Analiştii politici apreciază că soarta războiului împotriva terorismului lansat de preşedintele George W. Bush după atentatele de la 11 septembrie 2001 este o miză importată pentru candidaţii la alegerile prezidenţiale din 2008, republicanii şi democraţii rivalizând în privinţa capacităţii lor de a apăra mai bine SUA. 

                   Republicanii susţin politica lui George W. Bush, avertizând în privinţa fundamentalismului musulman şi estimând că preşedintele american are dreptate să considere că Irakul este în centrul luptei împotriva terorismului. Ei merg până a le reproşa democraţilor că nu sesizează amploarea pericolelor terorismului. 

                   Democraţii, care promit represalii pentru orice nou atentat, îl acuză pe George W. Bush că nu ştie să abordeze problema luptei împotriva terorismului şi estimează că invadarea Irakului a fost o diversiune catastrofală.   

                   Senatoarea Hillary Clinton şi principalii săi contracandidaţi, senatorul Barack Obama şi fostul senator John Edwards, se contrazic în ceea ce priveşte realitatea războiului împotriva terorismului şi a modului în care trebuie reacţionat în cazul unui nou atentat. Hillary Clinton, care aminteşte adesea că reprezintă New York-ul, oraş care a plătit un tribut greu atentatelor de la 11 septembrie 2001, apreciază că un preşedinte trebuie să reacţioneze rapid, rămânând prudent în timpul represaliilor, dacă Al-Qaida ar comite un nou atentat în SUA. 

                   Senatorul Barack Obama a declarat că ar fi gata să utilizeze forţa militară împotriva celulelor Al-Qaida din Pakistan, dacă va fi ales în anul 2008, fiind atacat de Hillary Clinton că riscă astfel să-l pună în dificultate pe preşedintele pakistanez Pervez Musharraf, aliat al SUA în lupta împotriva terorismului. 

                   John Edwards a estimat că războiul împotriva terorismului al preşedintelui american nu este decât „un slogan pe un fluturaş lipit pe parbrizul maşinilor şi nu o strategie pentru a face America mai sigură”. 

                   Însă, acum că războiul din Irak este un dezastru, iar reţeaua Al-Qaida pare să se întărească în zonele tribale din nord-vestul Pakistanului, politica internaţională pare să fi devenit un element important în campania pentru alegerile prezidenţiale din noiembrie 2008. Stephen Flanagan, director al International Security Program de la Center for Strategic and International Studies, estimează că democraţii vor încerca să obţină voturi pe incertitudinea alegătorilor în legătură cu tacticile antiteroriste. „Există sentimentul că strategia lui George W. Bush nu este eficientă şi că este nevoie de o abordare mai nuanţată şi subtilă”, a precizat el. 

                   4. Noi reuniuni de lucru privind schimbările climatice
                   Peste 1000 de specialişti în domeniul schimbărilor climatice, reprezentând mai mult de 150 de ţări, s-au reunit la Viena, aceştia făcând apel pentru semnarea unei noi înţelegeri internţionale începând cu anul 2012, pentru a înlocui Protocolul de la Kyoto, negociat în 1997, care să includă Statele Unite ale Americii şi China.

                   „Schimbarea climatică este deja o realitate dură, reprezentând un obstacol major în calea dezvoltării”, a declarat ministrul austriac al mediului, Josef Proell, în discursul rostit în deschiderea reuniunii. „Schimbarea climei constituie o mare provocare, pe care nu o putem rezolva decât la nivel global, a mai spus acesta, precizând că nu avem mult timp la dispoziţie”.

                   Întâlnirea, care s-a desfăşurat în perioada 27-31 august, a avut ca scop punerea bazelor unei înţelegeri între miniştrii mediului ce urmează a se întâlni în luna decembrie a.c. la Bali, în Indonezia, pentru a demara discuţiile privind o nouă înţelegere, mai largă, ce va urma Protocolului de la Kyoto, şi care va lega 35 de naţiuni în efortul comun al acestora de a reduce, până în 2012, proporţia emisiilor de gaze cu efect de seră undeva în apropierea celei existente în 1990.

                   Statele Unite ale Americii, principalul producător de gaze cu efect de seră, rezultate din arderea combustibilului de provenienţă fosilă, nu este membru al înţelegerii semnate la Kyoto. Preşedintele George W. Bush a precizat că aderarea la Kyoto ar fi prea costisitoare pentru SUA şi că din înţelegere nu fac parte, nejustificat, China şi India, ţări aflate în plină dezvoltare. El a indicat totuşi că ţara sa este pregătită să ia parte la procesul de negociere pentru stabilirea unui nou pact pe termen lung în acest domeniu.

                   „Numeroase semnale politice au dus la o creştere a avântului acţiunilor din domeniul schimbărilor climatice în ultimele luni”, a precizat Yvo de Boer, preşedintele Conferinţei Naţiunilor Unite pentru Schimbările Climatice. „Rapoartele ONU făcute publice anul acesta au scos la iveală faptul că oamenii sunt principalii vinovaţi pentru încălzirea globală ce a avut loc în ultimii 50 de ani şi au prezis o înmulţire şi o înrăutăţire a inundaţiilor, a secetelor, a valurilor de caniculă şi a fenomenelor de tip tsunami”, a concluzionat Yvo de Boer.
*
                   Statele din zona Asia-Pacific, între care China şi Rusia, au convenit, la 8 septembrie a.c., să adopte obiectivul pe termen lung al reducerii gazelor cu efect de seră, a declarat premierul australian John Howard. 

                   J. Howard a declarat că, la sfârşitul primei zile a summit-ului APEC, Forumul de cooperare economică Asia-Pacific, cei 21 de lideri prezenţi au convenit asupra faptului că fiecare ţară trebuie să contribuie după propriile capacităţi la reducerea emisiilor de dioxid de carbon. „Sunt bucuros să raportez că în Declaraţia de la Sydney liderii au făcut un pas în direcţia obţinerii unui nou consens internaţional. Suntem serioşi în privinţa abordării într-un mod compatibil cu diversele noastre nevoi economice a marii provocări a schimbării climatice”, a adăugat el. 

                   Potrivit experţilor, declaraţia a fost considerată un compromis între economiile bogate şi sărace din APEC, care reprezintă împreună aproximativ 60% din economia mondială. Economiile în curs de dezvoltare, conduse de China şi Indonezia, s-au opus oricăror declaraţii care le-ar angaja faţă de ţinte presante, de teamă că acest lucru le-ar afecta dezvoltarea economică. Ele au argumentat că statele dezvoltate ar trebui să îşi asume mai multe responsabilităţi în ce priveşte schimbarea climei. 

                   5. Statutul provinciei Kosovo

                   Guvernul sârb a solicitat SUA să dea dovadă de maximum de reţinere şi imparţialitate în cadrul discuţiilor privind soluţionarea problemei Kosovo, a precizat ministrul sârb al administraţiei publice, Zoran Loncar. „Serbia se aşteaptă ca, în cadrul negocierilor, reprezentantul SUA să dea dovadă de imparţialitate şi de o abordare constructivă în găsirea unei soluţii de compromis care să nu fie în contradicţie cu Carta ONU şi cu Constituţia sârbă”, se menţionează în declaraţia transmisă Administraţiei americane. 

                   Ministrul sârb a subliniat că ţara sa este serios preocupată de faptul că SUA se pronunţă deschis pentru reanimarea planului propus de reprezentantul special al ONU, Martti Ahtisaari, plan categoric respins de Serbia şi recunoscut ca inacceptabil de mai multe ţări. Mai mult, a adăugat el, „Serbia a luat notă de ultimele declaraţii ale Departamentului de Stat american potrivit cărora SUA vor rămâne favorabile unei independenţe controlate a provinciei Kosovo, conform planului propus de Martti Ahtisaari”. 

                   Troica desemnată de Grupul de Contact pentru a participa la negocierile asupra statutului provinciei Kosovo a abordat acest subiect într-o manieră diferită de cea folosită de mediatorul ONU Martti Ahtisaari, a declarat diplomatul german Wolfgang Ischinger. El a explicat că, în timp ce ONU a sugerat posibile soluţii pe care să le adopte cele două părţi - autorităţile kosovare şi respectiv cele sârbe - mandatul troicăi constă în medierea dialogului dintre guvenele de la Belgrad şi Pristina, care vor fi stimulate să-şi formuleze propriile lor variante de soluţionare a problemei. 

                   În acelaşi timp, Wolfgang Ischinger a insistat asupra faptului că diplomaţia trebuie să joace rolul cel mai important în cadrul noii runde de tratative, opinând că, deşi sarcina negociatorilor nu este deloc uşoară, nimic nu este imposibil. Cu titlu de exemplu în acest sens, el a invocat reunificarea Germaniei şi soluţionarea conflictului din Irlanda de Nord care, în urmă cu mai mulţi ani, păreau a fi imposibil de rezolvat. Diplomatul german a mai spus că totul depinde de măsura în care cele două părţi vor da dovadă de bunăvoinţă şi a subliniat că cele două părţi au şansa de a găsi o soluţie, iar UE, SUA şi Rusia sunt gata să le ofere sprijinul necesar.                 
                   Sarcina mediatorilor se anunţă cu atât mai dificilă cu cât liderii sârbilor şi cei ai albanezilor din Kosovo rămân fermi pe poziţii: primii refuză orice formă de independenţă a provinciei Kosovo, iar ceilalţi, susţinuţi de 90% din populaţie, resping orice altă soluţie diplomatică. 

                   Dosarul provinciei Kosovo s-a reîntors la Grupul de Contact după refuzul Rusiei, aliat tradiţional al Serbiei, de a accepta independenţa controlată a provinciei, propusă de mediatorul ONU Martti Ahtisaari. Experienţa tratativelor precedente, care au durat 13 luni şi s-au încheiat fără niciun rezultat, i-a făcut reprezentanţii Grupului de Contact să opteze pentru o navetă diplomatică între Belgrad şi Pristina, metodă de negociere refuzată însă de Serbia, care îşi doreşte negocieri directe cu liderii albanezilor din Kosovo. 
                   Rusia a recunoscut că va fi incredibil de greu pentru comunitatea internaţională să convingă Serbia şi Kosovo să ajungă la un compromis cu privire la viitorul statut al acestei provincii, în cadrul noii runde de negocieri. Afirmaţia a fost făcută de reprezentantul Rusiei în cadrul troicăi desemnate de Grupul de Contact pentru Kosovo să poarte o nouă rundă de negocieri cu Belgradul şi Pristina, diplomatul Aleksandr Boţan-Harcenko. Estimarea diplomatului rus concordă cu avertismentele Occidentului, potrivit cărora ajungerea la o înţelegere între albanezii kosovari şi sârbi ar putea fi imposibilă, în condiţiile în care primii cer independenţa, iar ceilalţi se opun categoric unei asemenea ipoteze. 

                   Aleksandr Boţan-Harcenko a insistat însă că noile negocieri, care au loc în urma presiunilor exercitate de Rusia asupra Occidentului, trebuie să fie deschise oricărui deznodământ şi să nu se încheie - cum doresc Uniunea Europeană, Statele Unite şi Organizaţia Naţiunilor Unite - până la termenul limită stabilit pentru 10 decembrie. „Elaborarea unei rezoluţii a Consiliului de Securitate este inutilă în lipsa unui compromis, a afirmat Aleksandr Boţan-Harcenko, în opinia căruia Consiliul nu poate decât să ia în discuţie o rezoluţie bazată pe negocieri”. 

                   SUA au anunţat că sunt dispuse să recunoască independenţa Kosovo chiar în lipsa unei rezoluţii a Consiliului de Securitate pe această temă. Majoritatea celor 27 de state membre al Uniunii Europene sunt de acord cu această ipoteză şi consideră că ea reprezintă singura soluţie viabilă în acest conflict. În schimb, Rusia susţine că recunoaşterea independenţei sârbe cu populaţie majoritar albaneză fără acordul guvernului de la Belgrad constituie o încălcare a suveranităţii şi a principiilor ONU, ceea ce ar putea încuraja apariţia unor mişcări separatiste în Europa, din zona Balcanilor şi până în Caucaz. 

                   Potrivit analiştilor, Serbia nu a luat în considerare cererea Uniunii Europene pentru o retorică mai puţin provocatoare în Kosovo, avertizând că Statele Unite ale Americii conduc Occidentul pe un drum al forţei spre independenţa provinciei. În vreme ce întâlnirea miniştrilor de externe din statele UE, ce a avut loc în Portugalia, a scos la iveală faptul că în rândul celor 27 există diferenţe de opinie cu privire la Kosovo, premierul sârb Vojislav Kostunica a atacat ameninţarea americană privind recunoaşterea ilegală a independenţei teritoriului separatist. 

                   Serbia, sprijinită de Rusia, este pe cale de a intra în conflict cu Occidentul în ceea ce priveşte statutul provinciei Kosovo, sperând să convingă statele membre UE ezitante să reziste presiunii marilor puteri de a recunoaşte independenţa provinciei ca fiind singura soluţie viabilă. 

                   Într-un apel adresat Consiliului de Securitate al ONU, declaraţie oferită ca răspuns faţă de promisiunile SUA că provincia Kosovo va obţine independenţa indiferent dacă ONU o va aproba sau nu, V. Kostunica a declarat că „Serbia se confruntă cu o ameninţare directă din partea Statelor Unite, care ar putea recunoaşte independenţa Kosovo într-un mod ilegal. Folosind politica forţei, SUA ameninţă în mod deschis că nu vor respecta suveranitatea şi integritatea teritorială a Serbiei, care este un stat recunoscut internaţional şi membru al ONU”.

� Creată în anul 2000 de fostul preşedinte finlandez Martti Ahtisaari, actual emisar special al Organizaţiei Naţiunilor Unite în Kosovo, CMI a mediat acordul de pace încheiat în 2005 între guvernul Indoneziei şi rebelii separatişti din provincia indoneziană Aceh.

